Dragi ti,

Vreme je!

Duboko se nadam da imaš 5 minuta svog vremena koji su u ovom trenutku mnogo bitni! Iako ti za sada ništa nije jasno, sve ću ti objasniti kroz par koraka.

Zašto ovo čitaš?

Ovo je odličan trenutak da krenemo iz online komentara/lajkova u delovanje!

Za početak, želim da ti skrenem pažnju, a bez afiniteta prema ijednoj opciji na glasačkom listiću, na jednu vrlo svetlu i kul tačku! Proteklih par nedelja putem interneta je pružena ogromna podrška kandidatu Ljubiši Preletačeviću Belom. Time smo pokazali kako ima nade i kako kolektivno razumemo suštinu problema ovog parazitskog, ustaljenog i nefunkcionalnog upravljačkog sistema. Na taj način smo pokazali koliko nam je muka od trenutne politike!

Internet je, kao što mnogi i pretpostavljaju, savršen kanal komunikacije koji ima potencijala da se iskoristi za stvaranje transparentnog i funkcionalnijeg upravljačkog sistema - a više reči o tome sam ti napisao u nastavku.

Za sada …

Ko si ti?

Ukoliko se možeš okarakterisati kao neka od sledeće navedenih osoba, ti spadaš u deo populacije koji je suočen sa zadatkom.

Ne želiš da izađeš na glasanje jer ti je sve isto i politika te smara?

Ili ćeš čak glasati za Aleksandra Vučića jer ne vidiš smislenu opoziciju?

Ili ćeš glasati za Sašu Jankovića jer u njemu vidiš promene?

Ili ćeš dati svoj glas Saši Raduloviću jer on najbolje poznaje ekonomiju?

Najradije ćeš pobeći iz zemlje jer ne vidiš skoriju svetlu budućnost u Srbiji?

Veruješ u reči Vuka Jeremića?

Ili si osoba koja će glasati za Belog jer bojkotuje politički sistem?

Smatraš da su svi političari isti i da nećemo učiniti bilo šta ni predsedničkim, a ni parlamentarnim izborima?

Ili si osoba koja jednostavno voli svoju zemlju i drugare i još uvek nije otišla odavde, a nedovoljno je zainteresovana da pomogne ili prosto ne zna kako?

Ili si kolebljivi član SPS-a, JS-a, Dveri ili ostalih stranaka?

Smatraš da je svugde isto, samo su druge države na boljoj poziciji monetarne lige?

Ili se nalaziš u dijaspori?

Čestitamo! Ti si čovek koji može da utiče! Politika i ekonomija su u rasulu! Potreban nam je novi sistem!

Kako? Imaš zadatak.

Dakle, nije bitno da li imaš 15 ili 55 godina. Ti, da, baš ti, imaš zadatak da uradiš sledeće:

Da podeliš sa drugima ovaj tekst. Da podeliš sa drugima i ovaj tekst: https://medium.com/@MilicaM/nedoumice-oko-glasanja-listi%C4%87a-spiska-i-ostalih-zavrzlama-bf6c1d4c1f67

… gde je jasno navedeno da ukoliko je neka osoba primorana da glasa za određeno ime na glasačkom listiću tako što joj je dat već zaokružen izbor, ta osoba ima puno pravo da precrta već zaokruženo i zaokruži drugi broj na osnovu onoga što misli svojom glavom, kao i da će takav listić biti potpuno važeći. Da svoju mamu, tatu, strinu ili babu izazoveš na debatu ukoliko glasaju za opciju koja nam urušava sistem i koja je uspela da nam zaduži državu do guše, dok oni pričaju o smanjenju deficita. Ja te neću mnogo gnjaviti ekonomijom, ali, samo ovo ti je dovoljno za početak — slika koja pokazuje javni dug Republike Srbije u odnosu na GDP (Gross Domestic Product — Bruto Domaći Proizvod — BDP), kroz godine:

Izvor: TradingEconomics.com

S amo da podsetim, do pre par godina se o scenariju u kome bismo došli do 45% javnog duga pričalo kao o kataklizmi, jer je to predviđena granica u skladu sa Zakonom o javnom dugu Republike Srbije i pravilima o fiskalnoj odgovornosti, koji su dalje usklađeni sa trenutnim stanjem naše privrede. Unuci naših unučića neće moći da vrate taj novac. A sve to, dok se neko na sav glas hvali smanjenjem deficita godišnjeg budžeta u iznosu od 3 do 4%, i priča o finansijskoj stabilnosti koju već osećamo, kao i o tome kako nas je sramota koliko nam je dobro! Sve što smo osetili je smanjenje penzija, povećanje nameta, povećanje cena proizvoda i povećanje drhtanja vilice dok gledamo kič i šund od političke i kulturne scene koja je srozana do krajnjih granica.

Ukoliko ti je potrebno još resursa da bi debatu pokrio činjenicama, siguran sam da na svako pitanje možeš naći odgovor na nekom od sledećih izvora:

- Istinomer

- Insajder

- Otvoreno pismo Aleksandru Vučiću

4. Ukoliko si punoletan, moraš da izađeš na izbore i glasaš po svojoj savesti i za koga ti želiš.

— — — — —

To je sasvim dovoljno za početak. Napravićemo vidljiv pomak. Pokazaćemo kako možemo biti organizovani putem internet kanala, koje ćemo tek koristiti da utičemo na promene i predloge promena upravljačkog sistema. Ovde nas ne mogu cenzurisati i kontrolisati. Bar ne tako lako.

Nakon ovoga ću ti predlagati dodatna delovanja, o kojima se možeš više informisati u nastavku. Bićeš u mogućnosti da iznosiš svoje predloge kako ne bih ja sve radio. Nisam ja vođa, a nisi ni ti. Dovoljno je da za sada pokažemo da nam je dosta jedne te iste scene i gnusnih ljudi sa TV-a koje više ne želimo da trpimo! Upravljanje ekonomijom, edukacijom i kulturom jedne zemlje mora biti transparentnije, inteligentnije i tehnološki inovativnije!

Ukoliko ćeš uraditi gore ispisane zadatke, ne moraš se zamarati tekstom u nastavku. Ipak, ukoliko želiš da se podrobnije informišeš, izvoli, sve sam ti pripremio.

Ko sam ja i zašto ovo radim?

Ma koliko različiti bili, opredeljeni za različite stranke, svi mi želimo isto.

Ja sam jedan običan građanin, koji želi isto što i ti.

Muka ti je od trenutnog sistema i povraća ti se kada čuješ reč politika jer odmah zamisliš usedele matore drtine koje češaju … pantalone i prepucavaju se velikim obećanjima dok ti nemaš pojma šta oni zapravo rade, već kada se sve okonča ti samo vidiš konačne odluke i potpisane štetne ugovore? Takođe, politika, u ovom obliku sada, brate … mnogo smara!

Ne želim da ti nametnem da glasaš za bilo koga. Naprotiv, ti sam treba da odlučiš. Ja sam tu da iznesem najvrednije činjenice i izvučem najbolje iz tebe. Ali ako budeš glasao za Vučića posle ovog teksta, ili budeš rešio da ne izađeš na glasanje, onda sam ja nešto totalno pogrešno uradio!

Ako ti je tako lakše, ja sam tvoj glas razuma! Ja sam ono što ti želiš da se promeni kada lajkuješ antipropagandne tekstove i nadaš se da će ljudi pobesneti i izaći na ulice da bacaju televizore sa zgrada. Ja sam onaj glas u tebi koji je bio mnogo iznerviran pojavom fantomki sa palicama u sred noći. Ja sam ono što te sada tera da pređeš sa mnom na konkretne zadatke koje ćemo obavljati sve dok ne dođemo do boljeg rešenja.

Tvoj karakter ne mora da odgovara opisu naloženog patriote ili nekog ko se razume ili bavi politikom. Ako imalo želiš da se stvari menjaju oko tebe, ili ako si ipak patriota i želiš da budemo poznati u svetu kao država koja se uzdiže i prednjači po tome kako funkcioniše i uvodi sistematske promene, moramo onda nešto i da uradimo. Ja želim promene. Ti želiš promene. Uradimo nešto!

Motivi

“Ma koliko različiti bili, opredeljeni za različite stranke, svi mi želimo isto.”

Želimo da nam se sklone sa očiju svi ovi ljudi koji obećavaju dok mi aplaudiramo. Ne treba nama više taj cirkus!

Naš motiv je da kreiramo nešto što će iskoreniti ili unaprediti postojeće upravljačke sisteme. Prepuni su korumpiranih ljudi koji ne rade ništa ili za koje ne znamo tačno kako i šta rade.

Upravljanje treba biti u duhu demokratije.

Tehnologija nam to omogućava.

Ako smo bili sposobni da tehnologijom unapredimo hiljade drugih stvari, zašto ne bismo i upravljanje ekonomijom?

Za početak, svakoj državi je dovoljan online forum kao centralno mesto, na kojem bi se diskutovali predlozi o unapređenju upravljačkog sistema.

Iz tih ideja možemo kasnije razviti ceo jedan kompleksan sistem upravljanja resursima jedne države.

Umesto što lajkujete komentare ili stavljate na hiljade pluseva i minuseva na komentare tekstova različitih medijskih sajtova, potreban nam je najpre online sistem koji će nam omogućiti neke elementarne i logične funkcionalnosti.

Nijedna odluka o raspodeli budžeta, ili odluka o potpisivanju ugovora o trošku državnog buždeta ne sme biti doneta bez dovoljno saglasnosti stručnih lica i bez dovoljno transparentnosti koja bi podrazumevala da svako može komentarisati odluku pre nego što ona bude doneta. Svaka odluka treba biti donesena na osnovu ekonomskih i logičnih činjenica. Kroz grafikone i statističke pokazatelje, a ne kroz zatvorena kancelarijska vrata. I ti to znaš! Ne treba ti kukuruz iz Argentine i ne treba ti stotine miliona evra bačenih na strane fabrike koje su oslobođene plaćanja poreza. Treba ti bolji sistem!

Umesto situacije u kojoj dolazi do toga da mnogi kvalifikovani ljudi u strankama, koje nemaju dovoljno članova u Skupštini, ne rade na donošenju odluka i ne doprinose upravljanju resursima jedne države, trebalo bi doći do toga da sve partije učestvuju zajedno! Ukoliko je neko dovoljno kvalifikovan i može pokazivati rezultate, treba vršiti funkciju za koju je kvalifikovan, pa makar bio i samo savetnik. Umesto što se milioni potroše na mitinge i predizborne kampanje, bolje je da se utroše u novi upravljački sistem. Trebalo bi da upravljanje državom bude naprednije i da liči na upravljanje kompanijom u kojoj svako od nas ima udeo. Da li mislite da se dešava da u nekoj kompaniji izvršni direktor drži miting i drami ceo jedan sat praznim obećanjima dok na svakih 5 rečenica biva prekinut muzikom iz cirkusa i aplaudiranjem? Ne. Izvršni direktor dobija posao na osnovu kvalifikacija, a zatim i otkaz u trenutku kada članovi društva kompanije to i odluče. Ne želimo više predizborne kampanje u obliku bezumnih pozorišnih komada apsurda.

Pravo na odlučivanje o ekonomskim potezima jedne džrave treba dati svim diplomiranim ekonomistima. Trenutna situacija je takva da mi omogućavamo glasanje potpuno neupućenim građanima i građanima koji su ispod intelektualnog proseka a koji zatim daju glas nedovoljno kvalifikovanim političarima, a koji potom vode ekonomiju jedne zemlje ili celog sveta. I dosta nam je oportunista, odnosno ljudi koji preleću na drugu stranu kada vide da brod tone. Tako je bilo i dok je radila prethodna vlada, tako je i sada.

Ni za jedan glas na izborima nije sigurno u šta bi se mogao pretvoriti jer više nikom ne verujemo. Niti smo sigurni da glasovi neće biti “pokradeni”. Na početku ove kampanje su mnogi građani imali jaku želju da glasaju za Sašu Jankovića, ali su odustali kada su dobili informaciju da je Janković dobio podršku Demokratske stranke, jer to izaziva sumnju da će sve biti kao i ranije i da se krug vrti. Zbog toga moramo da menjamo sistem i da učinimo da upravljanje ekonomijom jedne države bude transparentnije!

Potreban nam je sistem gde će se znati za svaki štetan ugovor pre nego što bude potpisan, tako da svi mogu skočiti na sav glas pre nego što se to desi, a ne nakon što se desi. Da javnost odlučuje! Do sada je na stotine štetnih ugovora potpisano nama iza leđa (primer). Po nekoliko desetina miliona bi obično bilo dato stranom ulagaču, dok država ne bi ništa dobila. Bizarno je! Upola manje novca bi potrošili da su novac dali direktno tim ljudima za koje su otvorena radna mesta. Ovako je samo neko strpao pare u džep ili dobio apartman na nekom ostrvu.

Tehnologiju imamo. Znanje imamo. Potrebno je samo da usmerimo energiju i sprovedemo ideje. Za početak nam je dovoljno i samo jasno iskazivanje nezadovoljstva trenutnim sistemom!

Veruješ da zapravo nemamo pojma šta se tačno dešava na nivou ekonomskih odlučivanja jedne države? Ne znaš da li ćemo se zaduživati do 100% BDP-a dok ne postanemo potpuna kolonija monetarno jačih sila? Misliš da već igramo prema onome kako nam kažu? Svejedno je. Loše je! Pokret treba sprovesti u svakoj državi! Ukoliko prođemo prvi krug, tražićemo podršku naroda iz drugih država! Obavestićemo ih šta mislimo i da nisu sami!

Ekonomija sveta je zarobljena u sopstvenim dugovima. Novac se sve manje ulaže u stvaranja pravih vrednosti, a sve više u naknadu kamatnih interesa. 95% bogatstva ove planete je koncentrisano na oko 2% stanovništva. Kapitalizam sve više steže! Takođe, sve je manje radnih mesta zbog tehnologije. Za nekoliko desetina godina će naš rad potpuno zameniti mašine. O eksponencijalnom rastu veštačke inteligencije neću ni da govorim. Kako svet može biti spreman na takvu revoluciju? Od čega će živeti ljudi? Od ratova? Da li je potrebno da gledamo još slika dece koja plaču pored svojih porušenih kuća dok traže svoju mamu ili tatu? Moramo krenuti da činimo nešto! Moramo da pripremamo bolji sistem! Moramo da krenemo sa promenama! Moramo da pripremimo bolji sistem za takav napredak. Internet je alat! “Revolution will not be televized”!

Ako sada pokažemo kako to može, od ovoga možemo napraviti globalni pokret.

Treba nam novi svetski poredak, gde će globalni ekonomski tokovi biti transparentni i gde će se znati ko, zašto i kako odlučuje! Dosta je bilo poslova iza naših leđa i vladavina iz senki. Zakon važi za sve! Vreme je!

Ciljevi

Za sada, ja mogu odrediti jedan kratkoročni cilj, jer bi trebalo da do definisanja drugih ciljeva dođemo zajedno.

Predlažem sledeći rezultat kao kratkorični cilj:

Ulazak bilo koje opozicije u drugi krug!

U definisanju drugih koraka moraćeš i ti da učestvuješ. Ne mogu nagađati šta bi narod odlučio, ali je vrlo verovatno da ćemo ubrzo morati da se pobrinemo i svi istražimo da li su na predstojećim izborima opet glasali davno preminuli ljudi i time doneli ko zna koji procenat više onom ko je manipulisao glasovima. Ukoliko se i kroz malo sumnje ispostavi da su izbori pokradeni, dovoljan će biti jedan dokaz da možemo tražiti ponavljanje izbora. Ukoliko se ne budu ponovili, moramo izaći na ulice!

I ako si kojim slučajem na neki još uvek neotkriven način primoran ili uslovljen da glasaš za nekog određenog kandidata jer ćeš u suprotnom izgubiti posao, karijeru, ili čime god da su te obavezali, budi hrabar! Nemoj da gaziš svoje principe! I tvoja deca će ti biti zahvalna! Javi se tužilaštvu! Objavi na internetu dokaze! Bićemo uz tebe! Veličaćemo te! Od tebe zavisi! Napravićemo posebnu internet stranicu samo za tebe, na kojoj ćemo tražiti donacije ako si izgubio posao.

Ne veruješ u reči Jankovića, Radulovića, Jeremića, itd.? Glasaš za Vučića jer nemaš alternativu? Imaš alternativu! Glasaj na primer za Belog ili precrtaj sve kandidate. Glasaj protiv sistema koji ti ne pruža alternativu!

Znaš da predsednik ne može mnogo toga da promeni, ali moraš od nečeg da počneš! Do parlamentarnih izbora imaš još vremena! I tada ćemo opet organizovati zadatke i napravićemo neku vrstu online foruma, kao centralno mesto gde ćemo diskutovati o svemu što nas se tiče!

Ja sam isti kao i ti koji čitaš ovo. Jedan od ljudi kojima je muka od sistema! Želim da zajedno činimo i radimo nešto, a konačno i imamo načina kako!

Aktiviraj se!

#samojako #bezstraha #bezsikiracije #ljudikojecekamosmomi #pokrenise

Foto: Velibor Gajović, snimatelj